VEGA præsenterer

**Det britiske stortalent Jade Bird skaber magi i VEGA**

*Den 25. februar kan du opleve den fremadstormende sangskriver Jade Bird, når hun spiller sine ørefængende melodier i Lille VEGA.*

Den 19. april udkom Jade Birds selvbetitlede debutalbum, hvorfra hittet ”Uh Huh” allerede er blevet spillet flittigt på P3. På albummet demonstrerer hun sin evne til at skrive originale og innovative sange i et klassisk indierock-format, hvor trommer, guitar og bas udgør lydbilledet. Bands of Tomorrow skrev i forbindelse med udgivelsen:

*”Sjældent har en sanger på hendes alder formået så mange facetter, og uanset om hun råber, hvæser eller nynner, gør hun det med en ren og uforbeholden ærlighed, som er få sangere forundt.”*

Den engelske sangskriver udgav i 2017 sin debutep *Something America,* der skabte en solid hype og bl.a. vandt den eftertragtede Anchor Award på Reeberbahn festivalen i Hamborg. Senere samme år begyndte hun at turnere med musiker Brent Cobb og var support for bands som First, Aid Kit, Son Little og London Grammar.

Hendes sange leder tanker hen på internationale sangerinder som Regina Spektor, Brandi Carlisle og Alanis Morissette. Især Morissettes sange har været stor inspiration for den fremadstormende sangerinde fortalte hun i et interview med Billboard. Med repetitive melodier, en skarp, indlevende vokal og smuk lyrik skaber Jade Bird et unikt, musikalsk univers med fine og charmerende nuancer.

Den konstante vekslen mellem det sårbare og det potente, er karakteristisk for hendes musik, og hun har allerede høstet store roser bl.a. fra den legendariske David Bowie-producer Tony Visconti, der hyldede hendes imponerende vokal: *"She sings so adroitly, she's very intelligent as a singer and there's nothing she can't do."*

**Fakta om koncerten**Jade Bird (UK)  
Tirsdag den 25. februar kl 20.00  
Lille VEGA, Enghavevej 40, 1674 København V  
Billetpris 175 kr. + gebyr  
Billetsalget starter fredag den 10. maj kl 10.00 via vega.dk og Ticketmaster.